Жълти бряг
Жълти бряг е село в Южна България. То се намира в община Стамболово, област Хасково.

География 
Селото се намира в плодородна долина сред едни от последните възвишения на Източните Родопи, с местно название „Ямача“.

Граничи със землищата на селата Книжовник, Царева поляна, Стамболово и Корен.

История 
Историята на селото е описана в книгите на четирима автори и един авторски колектив:
 Дядо Петко Ковачев (1888 – 1966) – основател на кооперацията в селото, участник в Балканската и Междусъюзническата война, народен представител, деен читалищен и земеделски деятел и работлив земеделец – книгата му се нарича „Легенди за Съра юрт“;
 Свещеник Иван Латунов (1917 – 1991) – в книгата „Миналото на с. Жълти бряг“;
 Учителят Делчо Дешанов – в книгата „Моето село“ от 1984 г.; и
 Учителката Йорданка Бойдева – книгите „Искри от огнището“ от 1995 г. и „Било е, нека да остане“ от 1999 г.
 През 2014 г. излиза книгата „Жълтобряговски хроники“, по своята същност историческа хроника, която обхваща подробно събитията в селото отпреди Освобождението до днес. Авторски колектив: Митко Минчев, Стоян Петев, Георги Паталов, Кольо Уралов, Бойдьо Делчев, Илия Илиев, издателство Арткомерс с редактор Елена Бойдева. Средствата от продажбата ѝ са в полза на храма.

Културни и природни забележителности 

Църквата „Св. Димитър Солунски“ е построена през 1853 г. Иконите са рисувани през периода 1853 – 1857 г.

Към църквата е имало килийно училище, родоначалник на днешното ОУ „Св.св. Кирил и Методий“, с първи учител отец Бончо.

През 1890 г. от родолюбиви жители на селото е създадено читалище „Съзнание“, което и до днес пази духа и традициите на създателите си.

Има и етнографска музейна сбирка, създадена от кръжока по етнография в училището „Св. св. Кирил и Методий“ с ръководител Йорданка Бойдева през 1981 – 1986 г.

Личности 
Родени в Жълти бряг
 Васил Димитров, български революционер от ВМОРО, четник на Тане Николов 
 Гего Митев Балтов – куриер на Българския таен революционен комитет, основан от Васил Левски в Хасково.

Редовни събития 
 Ежегоден събор: на 24 май. През 2012 година се чества тържествено 160-годишнината на училището „Св. св. Кирил и Методий“.
 Храмов празник: Димитровден. През 2013 г. се отбелязва 160-годишнината на черквата „Св. Димитър“.
 Празник на параклиса „Св. Троица“ – празнува се след Света Петдесетница (петдесет дни след Великден), в понеделник, наречен още Ден на Света Троица или Свети Дух. Много хора се събират на този ден на общи трапези – курбани в местността „Чешмичката“ – аязмото до параклиса „Св. Троица“.
 Празник на новопостроения (през 2018 г.) параклис „Покров на пресвета Богородица“. Построен още един малък параклис, посветен на св. Иван Рилски и св. Пантелеймон.
 През 2020 г. преди Великден е основно ремонтирана камбанарията на черквата и е поставен нов купол. Дарители са семейство Делчункови.
 Със събрани средства от населението се обнови храмът отвътре и отвън.

Бележки

Външни препратки 
 Радио и телевизия в Жълти бряг 

Села в област Хасково
Населени места в община Стамболово